มันนี่ทูเดย์
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ตั้งแต่วันนี้ถึงวันที่ 30 มิ.ย.นี้
2 เม.ย. 2559

เงินฝากพิเศษ
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ตั้งแต่วันนี้ถึงวันที่ 30 มิ.ย.นี้ ธนาคารได้จัดกิจกรรมพิเศษ 3 กิจกรรม เนื่องในวันครบรอบ 103 ปี ได้แก่ แจก “กระปุกออมสินราชดำเนิน” 1 ใบ ต่อ 1 บัญชี ให้แก่ผู้เปิดบัญชีเงินฝากใหม่หรือฝากเงินประเภทใดก็ได้ด้วยตัวเองไม่ต่ำกว่า 500 บาท
นอกจากนี้ ได้เปิดรับฝาก เงินฝากเผื่อเรียกพิเศษ 5 เดือน อัตราดอกเบี้ย 1.30% ต่อปี (เทียบเท่าเงินฝากประจำ 1.53% ต่อปี) รับฝากสำหรับบุคคลธรรมดาอายุตั้งแต่ 7 ปีขึ้นไป และนิติบุคคลทุกประเภท โดยผู้ฝากบุคคลธรรมดาจะได้รับการยกเว้นภาษี เปิดบัญชีขั้นต่ำ 1 หมื่นบาท ฝากเพิ่มครั้งละไม่ต่ำกว่า 1,000 บาท 
สำหรับเด็กที่เกิดในวันที่ 1 เม.ย.ของทุกปี ธนาคารจะมอบเงินขวัญถุงเด็กแรกเกิดให้จำนวน 500 บาท เพียงนำสูติบัตรของเด็กพร้อมด้วยทะเบียนบ้านที่มีชื่อบิดา-มารดามาแสดงที่สาขาธนาคารออมสินใกล้บ้าน
ชำระหนี้ กยศ.ด้วยบาร์โค้ด
น.ส.ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า กยศ.ได้เปิดให้บริการรับชำระหนี้ด้วยรหัสการชำระเงิน (Barcode) โดยผู้กู้ยืมสามารถชำระหนี้ได้ตลอดทั้งปีและไม่จำกัดจำนวนเงิน ผ่านช่องทางเคาน์เตอร์เซอร์วิสทุกสาขา ตั้งแต่วันที่ 1 เม.ย.นี้ และช่องทางไปรษณีย์ไทยทุกสาขา ตั้งแต่วันที่ 19 เม.ย.นี้ ผู้กู้ยืมสามารถเข้าไปดูรายละเอียดได้ที่่ www.studentloan.or.th